## Zakon o zaštitnim pristojbama pri uvozu poljoprivrednih i prehrambenih proizvoda

### NN 36/1995 (1.6.1995.), Zakon o zaštitnim pristojbama pri uvozu poljoprivrednih i prehrambenih proizvoda

# ZASTUPNIČKI DOM SABORA REPUBLIKE HRVATSKE

Na temelju članka 89.Ustava Republike Hrvatske, donosim

## ODLUKU

### O PROGLAŠENJU ZAKONA O ZAŠTITNIM PRISTOJBAMA PRI UVOZU POLJOPRIVREDNIH I PREHRAMBENIH PROIZVODA

Proglašavam Zakon o zaštitnim pristojbama pri uvozu poljoprivrednih
i prehrambenih proizvoda, koji je donio Zastupnički dom Sabora Republike
Hrvatske, na sjednici 16. svibnja 1995.

Broj: 01-95-1002/1

Zagreb, 23. svibnja 1995.

Predsjednik Republike Hrvatske

**dr. Franjo Tuđman,** v. r.

---

### ZAKON

### O ZAŠTITNIM PRISTOJBAMA PRI UVOZU POLJOPRIVREDNIH I PREHRAMBENIH PROIZVODA

Članak 1.

Radi zaštite poljoprivredne proizvodnje i proizvodnje osnovnih prehrambenih
proizvoda te radi osiguranja stabilnosti na tržištu Vlada Republike Hrvatske
(u daljnjem tekstu: Vlada) može propisati obvezu plaćanja zaštitne pristojbe
pri uvozu poljoprivrednih i osnovnih prehrambenih proizvoda (u daljnjem
tekstu: zaštitna pristojba).

Proizvode iz stavka 1. ovoga članka odreduje Vlada na prijedlog Ministarstva
poljoprivrede i šumarstva uz prethodno pribavljeno mišljenje Ministarstva
gospodarstva.

Članak 2.

Obveznici plaćanja zaštitne pristojbe su pravne i fizičke osobe koje
uvoze poljoprivredne i osnovne prehrambene proizvode iz članka 1. stavka
2. ovoga Zakona, radi obavljanja gospodarske djelatnosti.

Članak 3.

Visinu zaštitne pristojbe određuje ministar poljoprivrede i šumarstva
uz prethodno pribavljeno mišljenje ministra gospodarstva.

Članak 4.

Zaštitna pristojba određuje se u nominalnom iznosu u visini razlike
između uvozne i domaće cijene.

Uvozna cijena prema ovom Zakonu je najniža nabavna cijena na inozemnom
tržištu, franco hrvatska granica, uvećana za iznos carine, drugih uvoznih
pristojbi i poznatih uvoznih troškova.

Domaća cijena prema ovom Zakonu je najniža cijena kojom se štiti domaća
proizvodnja poljoprivrednih i osnovnih prehrambenih proizvoda.

Članak 5.

Pri utvrđivanju domaće cijene poljoprivrednih i osnovnih prehrambenih
proizvoda polazi se od:

- prosječnih troškova proizvodnje,

- ponude i potražnje na domaćem tržištu,

- kretanja cijena na domaćem tržištu,

- prosječnih cijena na svjetskom tržištu.

Članak 6.

Zaštitna pristojba može se ukinuti u određenom razdoblju i to za količine
proizvoda koje se u tekućoj gospodarskoj godini utvrde kao bilančni manjak.

O ukidanju zaštitne pristojbe iz stavka 1. ovoga članka odlučuje ministar
poljoprivrede i šumarstva uz prethodno pribavljeno mišljenje ministra gospodarstva.

Članak 7.

Zaštitna pristojba obračunava se i naplaćuje se pri carinjenju robe,
po propisima koji važe za naplatu carina.

Evidenciju o naplati zaštitne pristojbe vodi Ministarstvo financija
- Carinska uprava Republike Hrvatske, o čemu dostavlja izviješće Ministarstvu
poljoprivrede i šumarstva početkom tekućeg mjeseca za protekli mjesec.

Članak 8.

Zaštitna pristojba pri uvozu ne plaća se za količine proizvoda koji
se, odlukom Vlade, uvoze za potrebe državnih robnih zaliha radi popune
stalnih zaliha ili intervencija na tržištu.

Članak 9.

Zaštitna pristojba ne plaća se na

1. Proizvode koji se privremeno uvoze radi oplemenjivanja ili drugih
poslova posredovanja u vanjskotrgovinskom prometu, ako se ti proizvodi
uzvezu u roku od 30 dana od dana završetka tehnološkog procesa, a najkasnije
u roku od jedne godine od dana prelaska proizvoda preko carinske crte.

2. Uvoz sirovina i reprodukcijskog materijala za proizvodnju robe koja
ja namijenjena izvozu sukladno Carinskom zakonu, koja se u cijelosti izveze
nakon završetka tehnološkog procesa proizvodnje, a najkasnije u roku jedne
godine od dana prelaska sirovina i reprodukcijskog materijala preko carinske
crte.

Članak 10.

Sredstva ostvarena naplatom zaštitne pristojbe su prihod državnog proračuna.

Članak 11.

Odgovorna osoba u pravnoj osobi ili fizička osoba koja, koristeći povoljne
prilike na tržištu, proda na domaćem tržištu poljoprivredne ili prehrambene
proizvode za koje se prema članku 9. točki 1. i 2. ovoga Zakona ne plaća
zaštitna pristojba, i na taj način ostvari protupravnu imovinsku korist,
kaznit će se zatvorom od pet godina, a protupravna imovinska korist oduzeti
u korist državnog proračuna.

Članak 12.

Novčanom kaznom u visini od petorostrukoga do dvadesetorostrukog iznosa
zaštitne pristojbe koja je predmet prekršaja kaznit će se za prekršaj pravna
osoba:

1. ako proizvode koje je privremeno uvezla radi oplemenjivanja ili drugih
oblika posredovanja u vanjskotrgovinskom prometu, za koje nije plaćena
zaštitna pristojba, ne izveze nakon obavljenog procesa oplemenjivanja ili
posredovanja u rokovima propisanim ovim Zakonom (članak 9. točka 1.),

2. ako robu proizvedenu od sirovina i reprodukcijskog materijala, za
koje nije plaćena zaštitna pristojba ne izveze nakon završetka tehnološkog
procesa proizvodnje u rokovima propisanim ovim Zakonom (članak 9. točka
2.).

Novčanom kaznom u iznosu od 20.000 do 60.000 kuna kaznit će se za prekršaj
iz stavka 1. ovoga članka i odgovorna osoba u pravnoj osobi.

Članak 13.

Novčanom kaznom u visini od petorostrukoga do dvadesetorostrukog iznosa
zaštitne pristojbe kaznit će se za prekršaj fizička osoba, ako proizvode
koje je privremeno uvezla radi oplemenjivanja ili proizvodnje robe namijenjene
izvozu ne izveze nakon obavljenog procesa oplemenjivanja i proizvodnje
u rokovima propisanim ovim Zakonom (članak 9. točka 1. i 2.).

Članak 14.

Propisi iz članka 1. stavka 2. i članka 3. ovoga Zakona donijet će se
u roku 30 dana od dana stupanja na snagu ovoga Zakona.

Do dana stupanja na snagu propisa iz stavka 1. ovoga članka primjenjivat
će se:

- Odluka o određivanju poljoprivrednih i prehrambenih proizvoda za koje
se pri uvozu plaća posebna pristojba ("Narodne novine", br. 25/94.
i 50/94.),

- Naredba o visini potrebne pristojbe pri uvozu poljoprivrednih i prehrambenih
proizvoda ("Narodne novine", br. 22/95.).

Članak 15.

Na dan stupanja na snagu ovoga Zakona prestaje važiti Zakon o posebnim
pristojbama pri uvozu poljoprivrednih i prehrambenih proizvoda ("Narodne
novine", br. 53/91. i 21/95.).

Članak 16.

Ovaj Zakon stupa na snagu osmoga dana od dana objave u " Narodnim
novinama".

Klasa:412-01/94-01/05

Zagreb,16. svibnja 1995.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović**, v. r.

Zakon, NN 36/1995-724
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)